**Helyi iparűzési adó**

2024. évi helyi iparűzési adóbevallás („24HIPAK”) benyújtása és az adó befizetése, előlegek kiegészítése 2025. május 31-ig esedékes, illetve ettől az időponttól igényelhető vissza a túlfizetés.

Az iparűzési adóbevallást az adózás rendjéről szóló 2017. évi CL. törvényben (a továbbiakban: Art.), illetve a helyi adókról szóló 1990. évi C. törvényben (a továbbiakban: Htv.) meghatározott időpontig az állami adóhatóság elektronikus bevallás-kitöltő és ellenőrző rendszerén keresztül elektronikus úton közvetve az iparűzési adót működtető, székhely, telephely szerinti önkormányzati adóhatósághoz kell eljuttatni.

A vállalkozók/vállalkozások - főszabály szerint - a Nemzeti Adó- és Vámhivatalon keresztül elektronikusan nyújthatják be a helyi iparűzési adóbevallásukat Nagyréde Nagyközség Önkormányzata Adóhatósága felé.

**A HIPA bevallást – a Htv. 39/A. § bekezdése szerinti egyszerűsített tételes adóalap-megállapítást alkalmazó alany kivételével – az adóév utolsó napját követő ötödik hónap utolsó napjáig, így a naptári évvel azonos üzleti éves adózónak május 31-éig kell benyújtani!**

Az ehhez **szükséges nyomtatvány a NAV honlapján** <https://www.nav.gov.hu/>  megtalálható. A 2024. évre vonatkozó nyomtatvány ún. kötegelt változatban érhető el, így adózónként és adóévenként egy bevallás benyújtására van szükség, minden telephelyre külön ún. „M" lap beadásával.

**A helyi iparűzési adófizetési kötelezettséget az adót megállapító önkormányzat iparűzési adó beszedési számlájára kell megfizetni.**